khistorydata/jeongjo-sjw-relations huggingface dataset:
정조 20년
萬德傳三上權知承文院副正字徐俊輔上之十有九年甲寅耽羅告饑上命發倉往哺之於是錢出於帑粟出於沿厥數皆萬萬方舟之汎也降香祭海海波不揚千檣穩涉如往而復粵翌年乙卯又告饑一甲寅之例而加之以慈恩一島黎庶咸北望稽首不知荒年之苦也時有萬德者州之婢也少倜儻有丈夫志雖賤娼乎遊持身處事往往出入意官于州者亦未嘗蔑之饒於財而篤於義見人急芥捐千金常恨局於彈丸莫之展其奇當牧伯之詣館舍宣布恩綸萬德從傍聽諺讀喟然歎曰重溟遠矣九重邃矣粒我島民如救焚溺吾儕小人其敢愛其財而利其己乎遂散貲累賙貧乏前後所活爲數千人事聞于朝上嘉之命牧伯詢其所欲爲萬德辭曰周恤鄰里常也敢望償乎牧伯欲免其役又辭曰賤人賤固當爾免亦奚爲牧伯固問之乃曰無已則有一焉婢之生在數千里南溟之外不得一至京闕與都人士女同瞻羽旄且聞國之東有皆骨山華人至願一見耽羅雖僻遠亦朝鮮之屬州也可無一寓目乎遂此兩事至願矣牧伯以其實聞上奬之以烈俠給馬備粻旣抵洛命太醫院屬之女醫之首惠廳月支錢米時値大雪使之待春往金剛俾酬其願於是萬德之所往人皆聚觀而稱道之縉紳大夫記其事而傳奇萬德之名乃播於國中噫積而能散男子之所難能功而辭賞士夫之所難辦也萬德以島中之一女子身不離婢使之賤而乃能之豈不偉也哉又況一見京闕之願亶出秉彝信乎天之降衷不限於島陸不界於貴賤金剛之遊又何奇且壯也耽羅世所稱瀛洲也鍾於物有騏驥竹箭橘柚之屬供于王庭萬德亦此類也歟嘗聞西蜀淸以丹穴世其富秦皇爲之築臺而美之今萬德有蜀淸之財而兼魯家之義起於島中名聞四方若使太史公在者其將編於貨殖之傳耶烈俠之傳耶
정조 20년
丙辰十一月二十八日辰時上御便殿都承旨入侍時行都承旨李鼎揆假注書尹命烈記事官金景煥記注官金良倜以次進伏訖上曰監印堂上仕進人入侍良倜承命出傳與直提學李晩秀偕入進伏上曰印出之役今爲幾何而經書之役亦至何境耶晩秀曰史記印出之役似於來月旬間可以訖役矣經書之役尙未訖工矣上曰經書之役從速訖役可也仍命退諸臣以次退出
정조 20년
行都承旨李鼎揆坐行左承旨洪仁浩坐右承旨申耆坐直左副承旨李勉兢坐直右副承旨李肇源坐同副承旨金啓洛坐注書柳遠鳴病一員未差假注書尹命烈仕李毅采仕直事變假注書洪致榮仕
정조 20년
李肇源啓曰大司憲宋煥箕執義申禹相掌令李益恢待平金壽祖鄭宗魯在外掌令洪受浩牌招啓辭未下監察茶時之意敢啓傳曰知道
정조 20년
李勉兢啓曰來初一日輪對取稟傳曰當次人受點後日次待令
정조 20년
吏曹口傳政事以趙命喆爲興德縣監
정조 20년
吏曹口傳政事以李恒演爲景慕宮令興德縣監趙命喆臨陂縣令李趾光相換
정조 20년
以華城留守趙心泰狀啓道內停退條一竝屬之舊還事傳于洪仁浩曰卄六日下敎之事今日始爲狀聞該房之不爲察飭難免其責當該承旨推考其委折令廟堂査實此後嚴飭
정조 20년
申耆以壯勇營言啓曰本營中日試射時鳥銃沒技人依節目別單書入之意敢啓傳曰知道
정조 20년
奎閣銀臺玉署宣饌聯句每歲三餘之工輒課一帙之書機務雖繁莫或間曠近來經史子集之有選選必開印蓋爲嘉惠於來許兼欲資益於自强用是孜孜不知爲疲乃命銀臺玉署諸臣與豹直騎省者考較經書句讀儤宿禁中亦旣勞止際此奎選講製兼夜責程而宮雪開花座燭分蓮倣煖爐會故事紫衣擎傳滿架殽醽帶以聯韻詩句金華經說耀奎章粉署書聲及玉堂御製虎觀鴻儒叨地分龍圖豹直惹天香直提學臣李晩秀讀於中祕琅函鉅處以西淸寶扁煌檢校待敎臣沈象奎跡忝銀臺慙右列銜兼藥院效先嘗行都承旨臣李鼎揆期門章句追皇漢學士瀛州軼盛唐行左承旨臣洪仁浩三夜不眠聞禁漏六仙多暇對經床右承旨臣申耆奎躔宋運千年屆絺繡虞廷五色彰左副承旨臣李勉兢是日仙班隣鳳省自天恩命曁龍驤右副承旨臣李肇源梁園雪晩詩催簡唐館宵分帙閱緗同副承旨臣金啓洛聖代笙鏞方日聞近臣冠珮喜齊蹌兵曹參議臣李尙度籌傳閶闔金魚靜鈴動罘罳苑鳥翔前承旨臣李翼晉繡梓共添宮線永燃藜每到院鍾鏜兵曹參知臣丁若鏞硏丹炳若心酬報紛白慙無命對揚應敎臣趙弘鎮十日繙經臣職忝三餘典學聖謨洋副應敎臣尹序東連宵幸備金鑾直趁曉同趨玉珮鏘校理臣尹悌東蓮炬光搖分院路梅房香綻傍宮墻校理臣洪秀晩紫衣催召恩逾渥靑瑣聯班學愧荒副校理臣鄭來百瓊軸煒煌攀什寶黃封㶑灔霈榮光修撰臣金熙采共將熒熒西垣燭滿把深深北斗觴副修撰臣鄭東榦㬉氣蘇回南至後耿光依近上淸傍副修撰臣尹益烈曾書幾講修齊治虞曲重賡喜起康抄啓文臣臣金近淳龍扆端臨治有象兕觥齊獻壽無疆臣權晙欣逢豈樂依魚藻敢道思皇集鳳岡臣李存秀文敎均沾三物育聖工爭頌寸陰長臣徐俊輔瀼瀼夜露沾浮白濟濟朝紳響水蒼臣曺錫中宴赴釣魚稽宋閣詩登呦鹿邁周庠臣李勉昇極知眇末歸陶鑄肯忽斯須勉敬莊臣柳台佐秩秩肆筵同珮芾孜孜攻業寓囊箱臣洪樂浚工專絳袠仍三昧節屆黃鍾又一陽臣柳遠鳴雲氣蓬壼看尺五雪華梧掖過尋常臣金熙洛蕪詞自幸賡宸韻綵線何由補衮裳臣宋冕載小子譽成周棫化家人禮異衛筵張臣申絢右文瀛閣回仙李毓慶姬家頌邑姜臣姜浚欽藝苑翺翔人共得春臺造化物皆昌臣洪命周幸爲待詔金門朔豈曰能詩太史黃臣黃基天宛是靑惟雙日直翻成白戰八叉場臣李東萬精微理蘊搜濂洛灝噩文宗溯帝皇臣金履載斯世幸看回古俗眞儒誰是佐明王臣金熙周蒐英日闢圖書府躋治風行禮義鄕臣金處巖肅穆威儀瞻御座便蕃寵錫耀村庄臣李英發菁莪聖化重重運葵藿微誠滾滾慶臣洪奭周雨露沾唇傾白獸文章遍體愧丹凰兵曹正郞臣呂駿永輝山瑞彩非崑玉協律希音憶嶰篁吏曹正郞臣李明孚遮莫管蠡窺象緯敢將瓦缶和鸞簧奉常判官臣李東埴奬勞恩遍擎珍錯識喜詩成溢錦囊兵曹正郞臣閔命爀眞氣已驚奎藻降小春先賀雪花颺兵曹佐郞臣金秀臣省中較字羞螢爝格外沾恩聳鷺行假注書臣洪致榮重入脩門非夢想偏蒙聖澤際辰良兼春秋臣卜台鎮才慙考閱三墳蠧身幸追隨五總羊臣馬思人醉以瓊奬觀厥德擎來寶軸世其藏臣金景煥恩榮此夜知何極句讀當年愧未詳臣金珍恪天覆無私收一藝年豐爲瑞頌千倉臣金初燮今宵倍覺奎華朗此事將看汗竹芳臣金良倜職攝起居猶僭越書探邱索奈繁穰假注書臣李毅采光華日月三淸界五十四人拜激昂臣尹命烈
정조 20년
丙辰十一月二十九日辰時上御便殿都承旨入侍時行都承旨李鼎揆假注書尹命烈記事官金景煥記注官金良倜以次進伏訖上曰經書吐音考準之役爲之幾何鼎揆曰四書幾盡考準而三經姑未準事矣上曰須令詳細較準從速訖役而以三次考準之意申飭可也仍命退諸臣以次退出
정조 20년
行都承旨李鼎揆坐行左承旨洪仁浩坐直右承旨申耆坐左副承旨李勉兢坐右副承旨李肇源坐直同副承旨金啓洛坐注書柳遠鳴病一員未差假注書尹命烈仕李毅采仕直事變假注書洪致榮仕
정조 20년
藥房副提調李鼎揆啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
傳于李勉兢曰承旨馳詣宗廟景慕宮奉審摘奸以來
정조 20년
傳于李肇源曰諸承旨持公事入侍諸承宣皆有校役只公事捧留之該房入侍
정조 20년
傳于李鼎揆曰禮曹判書入侍
정조 20년
傳于李鼎揆曰藥房提調前望單子入之
정조 20년
內醫院提調前望單子入之尹師國落點
정조 20년
以全羅監司徐鼎修狀啓靈光郡落月島異國船漂到事判付內啓下備邊司爲旀一依智島漂人等區處由陸由海間從願不待回下卽爲發送事分付爲有矣觀於報辭之疎漏問情之遲滯其他擧行安知無見笑於異國之人乎令道臣各別嚴飭事三懸鈴星火行會爲良如敎
정조 20년
洪仁浩以賑恤廳言啓曰南部雙里洞契任掌申大成今月二十七日本洞路傍得一歲遺棄女兒同里居良女任召史欲爲收養北部司宰監契任掌李仁得今月二十七日本洞路傍得二歲遺棄男兒同里居良女申召史欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 20년
申耆以兵曹言啓曰慶熙宮衛將池龍泰景福宮衛將廉極台除授在外過限未上來竝依法典改差何如傳曰允
정조 20년
申耆以備邊司言啓曰貢市人詢瘼所懷有草記稟處之命矣取見其所懷則繕工監鴨島契貢人等以爲鴨島年年浦落所收草物比前半減每年進排不下六七十萬束數十年來加進排合爲屢百萬束加用依考出數上下島缺處依打量代土充補每年都下依兩長木貢人例俾蒙安業支保之澤云當初該曹之考數加用打量浦落亦出於軫念矯救之意而旣知爲弊尙未釐定以致該貢人之每每呼訴者事甚煩屑且長木契紫門監都下之例渠輩稱冤亦有所據今番則另加商量劃卽區處俾有實惠之意申飭該曹內贍寺油淸貢人等以爲閏朔受價六司中四司宣惠廳受價渠貢戶曹上下渠貢閏朔受價依四司例宣惠廳受出云凡諸貢案各有所屬惠廳戶曹亦各有例已成幾百年不易之規則今此貢人引他司受價惠廳之例有此煩訴者極爲猥屑置之三南方物紙契貢人等以爲再昨年詢瘼時僧役蠲減及入紙未收與禁斷私商三件事陳達自備局嚴關本道該邑而該邑趁不擧行入紙無以辦取云該貢陳瘼非止一再朝家飭令不啻幾次而只緣該道營邑之不善奉行以致貢人之運事呼訴者貢弊之外事體誠極未安更以僧徒則蠲給諸役私商則另加禁斷紙物則趁卽推給之意嚴加關飭俾無如前因循之弊帽子廛市民等以爲稅帽創出之後辛丑冬自朝家特軫渠輩之失業劃給無稅帽子二百隻於渠廛使之買賣資生矣甲寅八月廟堂因公用條之不足渠廛無稅帽一百隻劃給於千隻之內一百隻劃給於千隻之外每年曆節兩行各五十隻分排付送長有不足之患勿論千隻準未準無稅條二百隻如前劃給以爲資生之地云當初無稅條二百隻劃給蓋以千隻貿來之外餘數折定而近來銀路苟艱兩門出來多不過六七百隻則灣府公用每患難繼不得不百隻減給者此也又況該廛人若以都中銀貨準數入送受出平市署印跡而到付灣府則二百隻貿來後亦豈有減半出稅之理乎以此律之則百隻無稅於渠亦云幸矣雖然灣府準千隻之後自當依前出給今姑置之內外魚物廛市民等以爲渠廛諸般國役外大小宴禮所供支勑所需瀋陽使禮單所封及各營門設粥甘藿等進排俱係莫重而至於文魚全鰒紅蛤海蔘廣魚大口海帶甘藿等八種進排中緊重之物故年年改備待令以奉不時之需矣甲寅通共之後各種魚物盡爲見奪於閑雜輩莫重進排及日後勑使所供與瀋陽使禮單所封萬無辦備之勢進排八種則勿令通共無弊奉公云六矣廛外皆許通共發賣則渠廛卽通共中一廛耳諸廛之中不可使一廛異同一廛之中不可以八條區別屢煩號籲誠甚猥越置之西江麻浦兩米廛市民等以爲西江設廛今爲一百三十餘年麻浦設廛亦爲一百十餘年門外米廛同年設市而二去己亥又侵西江則釐正堂上持文案入侍時各其字內不相侵犯事親承筵敎判下謄給安業保生矣癸丑又呈京兆判下文券前後訟案搜奪以給門外廛人移文本署罷廛爲商奪給兩廛基址一年四百餘金納貢於門外廛人剔祛兩廛付標商字而依舊復廛見奪判下文券與訟案一一推給云無論門外米廛與江上兩米廛以廛名載錄於平市案冊皆過百年兩廛相訟亦已屢度矣年前該署之以廛爲商付標案冊者未知緣何委折而其列肆行賣商廛無異則江上兩米廛之至今稱冤者只在於廛之一字基址有定列肆自如則廛號之復舊無甚難便分付該署祛其付標而復其舊號銀麯廛市民等以爲渠廛物種亂賣處依他廛例略略收稅俾無向隅之歎云各廛或有物種收稅之規而至於麯子一種則與物種有異收稅之際必多騷擾之弊此則置之下米廛市民等以爲雜穀廛則米穀外各色雜穀皆謂其廛所係之穀而上米廛西江米契麻浦米契三處雜穀收稅每朔以三兩零爲定每馱皆不過一分內外渠廛與門外米廛每馱以五分勒定收稅而逐日發送差人自曉頭終日搜檢紛挐之弊無日無之依上米廛西江麻浦例平均定稅云米廛之賣雜穀雜穀廛之賣米互相收稅自是渠輩流來之規而每朔折定收稅則獨於下米廛與門外米廛逐日發差自曉至暮搜驗紛詰者宜有向隅稱冤之端依他廛例每朔折定稅錢而比他稍加其稅使之止鬧禁挐而定稅一款分付平市署招致各廛頭目以爲平均決給之地雜穀廛市民等以爲各米廛雜穀收稅自是流來之規西江麻浦兩米契及上米廛逐朔定稅而下米廛及門外米廛所入浩大往返便近逐日送人收稅而敢生起鬧之計如此亂法之類照法嚴勘云此則已決給於米廛人所懷而門外與下米廛旣云所入之浩大則比他廛加稅定給之意已爲分付於平市署玆不必更爲論列懸房市民等以爲自北漢延曙彰義門內外契至分繕工以下無懸房江郊則自龍山以上到纛島諸江及東郊牛耳諸村興仁之門外亦無懸房此兩處加設懸房如廣禮橋懸房之例則每年所捧爲六百餘兩以此補入於泮民諸般身役則賴以生活云五部之內二十二懸房不爲不多且當此牛禁申嚴之時敢以新設之計如是煩籲者極爲猥越置之綿子廛樺皮廛煙草廛衣廛市民等以爲亂廛勿禁後失業復舊資生云通共發賣非獨渠廛則以此號籲極爲猥越置之都下冶匠等以爲中方鐵冶匠外他人不敢買賣故丁未判下復舊決給矣所謂破鐵廛人奪去還賣使渠等買賣中方鐵以爲資生之地云丁未判下之後中方鐵買賣事當專屬渠輩而通共之前後不同不可令渠輩獨專各廛所無之例依前置之何如傳曰允
정조 20년
刑曹啓目吏曹書吏安胤成旣已遲晩自臣曹考律嚴勘何如判付啓各別嚴懲爲乎矣此後兩銓官案雖一人名字有錯誤之弊該曹堂上除良不能猛治之卿曹堂上爲先難免重勘以此知悉爲良如敎
정조 20년
丙辰十一月三十日辰時上御重熙堂諸承旨持公事入侍時右副承旨李肇源假注書尹命烈李毅采記事官金景煥記注官金良倜二直提學李晩秀以次進伏訖上曰讀奏公事肇源讀奏慶尙監司李泰永啓本時囚罪人等同推開坐事及罪人朴文原梁山郡到配事全羅監司徐鼎修啓本罪人金龍得昌平縣到配事及罪人金華春順川府到配事命書判付訖上曰考準之役今幾了當耶肇源曰四書已盡考準三經亦幾盡考矣獨周易一帙臣與承文判校卜台鎭偕考而台鎭年老眼昏故考出全經恐至再明日矣上曰然則先爲了役者與之合力分考可也上曰禮曹春享大祭單子何日入啓乎注書出往知入可也命烈承命出傳上敎晩秀曰昨夜抄啓文臣所製進聯句或有不成說者使之改之可也上又敎晩秀曰申絢之文體典實誠爲可嘉矣肇源曰臣聞之右承旨申耆則申絢之父大羽敎子甚勤云今承聖敎益知大羽之敎子果有實效矣上命退承史以次退出
정조 20년
丙辰十一月三十日午時上御重熙堂禮房承旨禮曹判書入侍時左副承旨李勉兢假注書李毅采記事官金景煥記注官金良倜禮曹判書閔鍾顯以次進伏訖上曰今年春享大祭予不得親行明年則予必欲躬行享禮正月初二日果最吉乎鍾顯曰令日官推擇則初二日極吉云矣上命勉兢書判付上敎勉兢曰考準今爲幾何勉兢曰四書則已盡考準而三經則未及盡考矣上曰承旨所考者何書乎勉兢曰詩傳矣上曰讀至三遍乎勉兢曰再讀而未及至三矣上曰遍讀全經固未易也勉兢曰誠如聖敎而今因考準之役全經讀之沒註至再至三大覺溫故之益故臣與諸承旨咸頌聖恩矣上曰朝見李肇源失音矣此承旨亦然可知其近日果未勤讀矣予未嘗以讀書而失音矣上曰昨夜宣饌製進聯句甚盛擧也抄啓文臣進箋之時銀臺玉署同爲謝箋仍以所進聯句鏤板揭壁而且載之政院日記可也上曰申絢之文體典實甚有可觀誠可嘉也近日以文名者不過雕繪尋摘而申絢之作每文皆有實地予之所以稱詡者非獨爲渠地也勉兢曰申絢之父素以文章之士稱渠之如此亦其得於家庭者也鍾顯曰臣以輿情之所顒望者竊有所仰稟者矣上曰今日之使卿入侍者蓋以此也鍾顯曰明年與他歲自別故區區微衷尤不勝顒祝矣上曰明年之所以自別者何也鍾顯曰孝廟冊禮設都監在閏六月當宁冊禮亦在閏六月肅廟冊禮在於丁年而明年卽丁年而有閏六月此明年之所以與他歲自別矣歲干之相符節候之相合實非偶然足以仰天意之所在下情尤所以顒望矣上曰明日諸大臣欲請對云差晩入來可也命退諸臣以次退出
정조 20년
行都承旨李鼎揆坐行左承旨洪仁浩坐右承旨申耆坐左副承旨李勉兢坐直右副承旨李肇源坐直同副承旨金啓洛坐注書柳遠鳴病一員未差假注書尹命烈奉命在外李毅采仕直事變假注書洪致榮仕
정조 20년
李勉兢啓曰大司憲宋煥箕執義申禹相掌令李益恢持平金壽祖鄭宗魯在外掌令洪受浩牌招啓辭未下監察茶時之意敢啓傳曰知道
정조 20년
李勉兢啓曰時原任大臣率禮堂來詣請對矣傳曰入侍
정조 20년
傳于洪仁浩曰吏兵房承旨持歲抄入侍
정조 20년
傳于申耆曰吏兵批歲抄點下者依例捧傳旨
정조 20년
吏曹堂上前望單子入之參判李益運參議李城輔落點
정조 20년
有政吏批判書沈煥之進參判李益運牌不進參議李城輔在外未肅拜行都承旨李鼎揆進元子師傅單宋煥箕
정조 20년
再政以黃昇源爲禮曹參判韓晩裕爲禮曹參議魚用謙爲刑曹參議鄭民始爲判義禁李東煥爲禮曹正郞宋煥箕爲內贍提調李漢喬爲校書校理尹亨烈爲孝陵別檢劉宗燮爲愍懷墓守衛官康憙爲武烈祠參奉學諭單李以澹司僕正崔光泰加資事承傳
정조 20년
兵批判書鄭好仁病參判尹弼秉入直進參議李尙度病參知丁若鏞病右承旨申耆進護軍黃昇源副司果申大有竝單付
정조 20년
李勉兢啓曰元子師傅宋煥箕時在忠淸道懷德地斯速乘馹上來事下諭何如傳曰允
정조 20년
傳于李勉兢曰肅廟在沖歲時顯廟命選輔養之官創名講學廳卿家兩先正膺是任卿於今日踵先武而述先美予固欣幸卿亦與榮卿之幡然豈待予言予雖未接卿面宿德雅執聞已盈耳奚特以卿爲卿家之人而畀以委諸明歲就傅之歲也欲令卜吉於歲初卿其趁期登道之意史官傳諭于新除授師傅宋煥箕
정조 20년
李勉兢以禮曹言啓曰元子師傅旣已差出應行節目參考前例磨鍊以入之意敢啓傳曰知道
정조 20년
丙辰十二月初一日辰時上御誠正閣時原任大臣率禮堂入侍時行都承旨李鼎揆假注書尹命烈記事官金景煥記注官金良倜領議政洪樂性左議政蔡濟恭領敦寧金履素判府事李秉模右議政尹蓍東行禮曹判書閔鍾顯以次進伏訖上曰禮房承旨入侍出榻敎賤臣承命出傳與禮房承旨李勉兢偕入進伏上曰時原任閣臣入侍出榻敎賤臣承命出傳與一提學鄭民始二提學沈煥之原任直提學徐浩修徐龍輔鄭大容直提學李晩秀原任直閣金勉柱尹行恁南公轍李始源檢校待敎沈象奎徐有榘待敎李存秀偕入進伏上曰右承旨入侍出榻敎賤臣承命出傳與右承旨申耆偕入進伏樂性曰日氣甚寒聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰臣等今日之請卽擧國同情而小歲新曆之出指日以待今始率禮官登筵矣元子宮春秋明年爲八歲仰遵國朝典禮俯循億兆顒望亟許封冊之禮以爲宗社億萬年無疆之休不勝祈祝之至濟恭曰臣等之請卽宗社萬年之基億兆顒祝之誠請之者雖臣等其所爲言卽億兆之言臣等則慶忭而言之聖心則歡悅而聽之兪音之降不必待多言矣履素曰臣等所請卽婦孺輿儓之莫不顒望而臣等自從亞歲之後佇待今日猶以爲太遲緩矣伏望亟許允從焉秉模曰諸大臣以擧國慶祝之情次第仰請何待臣之更陳明年冊禮惟俟成命之卽下矣蓍東曰中外小大幾年顒祝之誠今日始爲陳請者實是我聖上必欲遲久之盛念而今則小歲已過元子宮春秋將爲八歲矣講讀之日進德性之天成已係億兆之望冊禮之行尤不可少緩且伏念預建二字卽古聖王盛節世子之職尤有所重成王旣踐阼而周公敎之以世子之道太傅少傅師保之職蓋其輔翼之具也以禮則然以時則可伏望亟降允兪之命以爲宗社億萬年祈永之本焉鍾顯曰諸大臣旣已仰達而封冊盛典之爲一國臣民之顒望今幾年矣明年則歡忭顒祝尤倍前日亟擧盛禮以答群情焉民始等曰大臣禮堂旣已盡達臣不敢煩達而下情之顒望封冊慶禮已多年所至今遲待蓋出於聖意之仰體而至於明年則群情之慶喜顒望尤倍於他年矣上曰今日卿等求對之意予已知之矣何待卿等之言乎上有宗社付托之重下有臣庶顒祝之情予心卽卿等之心也我朝半千年之間此慶稀貴縟禮之可以援據卽肅廟朝封冊而時則寶齡七歲予則世孫封冊而八歲爲之有以仰先朝盛意矣先朝丙辰故相閔鎭遠獨請勿爲早定其言豈不好乎庚戌以後名號已定神人有托書曰我王雖小元子哉成王已登寶位而周公尙以元子稱之元子定號之後則封冊之禮豈有早晩乎予之封冊之年比顯廟丁未旣退一年今番則更退一年豈不爲仰述之道乎慈宮周甲以後何歲非慶何日非慶予心之喜懼如臨深淵且明年冊禮後則入學嘉禮當次第行之與其連年有縟禮曷若合而爲之如禮所謂行一三善乎皇天祖宗降監予心則亦爲祈天永命之道矣且以冊禮時儀文言之殿庭受冊等節皆是成人以後事也冠禮後爲之亦無不可矣古者敎胄樂先於禮蓋以動盪與拘束有異也予之必欲遲遲之意亦爲此也昨日禮判以閏六月及丁年之重逢爲言而莫重之事何必以年月之適會爲據也明年卽元子就傅之歲也卿等所請予雖靳許預備師傅之官待春初開講爲好卿等之意何如樂性等曰臣等伏承筵敎仰認聖意攸在而雖以講學之節言之莫如置賓師而開書筵也此臣等所以期於準請者也上曰訓迪之方不係於書筵之設不設也近日非但課讀而已每予讀書之時在傍而聽如大學序等文皆能不讀而誦且擧易經之象字而問於予曰此獸名所謂象乎予曰非也曰彖是豕也則象豈獨非獸名乎此言若有意見豈不奇耶大抵設書筵則儀節旣多不如講學廳之簡便誦讀有限不如侍側時之勤課予意已定卿等不必更言見今師傅之任誰可爲之乎樂性曰臣等以今日莫重莫大之慶禮擧國顒望之情一辭陳請仰冀兪音之亟降伏承縷縷聖敎不敢更有煩陳第念明年卽元子宮就學之年也謹考事例三歲以前差出輔養官五歲以後則當差出師傅而元子師傅以正二品差出又是先朝定式朝野儲望之人卽大司憲宋煥箕也方在亞卿之列正卿陞擢令該曹單付差出何如上曰依爲之出擧條命書傳敎曰政官牌招開政命書榻敎曰吏曹參判參議前望單子入之待下批牌招參政上曰都憲雖衰老觀於疏章其文可讀聞其手寫字劃又精可見其心正而筆正也從此可以上來耶蓍東曰今此新授之職與他自別世臣之義延頸之誠豈敢不上來耶上曰自古山林之赴召必有相臣之爲主人者此則卿其爲主人也命書傳敎曰大臣諸臣求對請擧封冊之禮國本定而名號正庚戌以後神人有托臣民叶願至於封冊之擧猶屬外面儀節祖宗已例與聖意今予所欲仰述本旨對諸臣言之而明年就傅之年也先以明年開講之意亦有言之者領相筵奏當出擧條令吏禮曹知悉上敎鍾顯曰與一提學議于大臣考出甲戌年輔養廳謄錄成入節目可也仍命退諸臣以次退出
정조 20년
丙辰十二月初一日辰時上御誠正閣吏兵房承旨持歲抄入侍時行都承旨李鼎揆右承旨申耆假注書李毅采記事官金景煥記注官金良倜以次進伏訖上曰歲抄單子姑爲留置退去可也承史以次退出
정조 20년
行都承旨李鼎揆坐左承旨李肇源坐右承旨蔡弘遠坐左副承旨李翼晉坐直右副承旨丁若鏞坐直同副承旨申鳳朝坐注書柳遠鳴仕一員未差假注書李毅采仕直事變假注書洪致榮仕
정조 20년
李翼晉以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
蔡弘遠啓曰行大司憲宋煥箕執義申禹相掌令李益恢持平金壽祖鄭宗魯在外掌令洪受浩牌招啓辭未下監察茶時之意敢啓傳曰知道
정조 20년
李鼎揆啓曰來初五日朝參日次而國忌正日相値頉稟之意敢啓傳曰知道
정조 20년
傳于李鼎揆曰禮房承旨馳詣受香所奉審摘奸以來
정조 20년
承旨前望單子入之蔡弘遠李翼晉丁若鏞申鳳朝落點
정조 20년
李鼎揆啓曰右副承旨李肇源禁推事命下矣依定式遞差傳旨捧入之意敢啓傳曰知道
정조 20년
傳于李鼎揆曰十一月朔親試今日爲之處所及試官依日前例爲之抄啓文臣待令于監印所近處試所承旨左副承旨爲之
정조 20년
以前承旨李肇源禁推傳旨傳于李鼎揆曰飭已施分揀
정조 20년
李鼎揆啓曰左承旨李肇源分揀事命下矣卽爲牌招何如傳曰允
정조 20년
以前郡守韓永逵歲抄單子傳于李翼晉曰趙重鎭亦旣敍用一體敍用
정조 20년
以前縣監趙重鎭李靖模歲抄單子傳于李翼晉曰以上敍用帥臣守令旣無罪名只於道臣不可以未捧傳旨勿論錦伯亦爲敍用
정조 20년
以前判官朴宗珪歲抄單子傳于李翼晉曰與申韺等同罪而以等數之各異尙在奪告身中一體蕩滌敍用
정조 20년
以京畿監司李冕膺狀啓前掌令張錫胤今年又誦書傳一經事傳于李翼晉曰今則慣習兩經許令還歸渠家事回諭
정조 20년
以咸鏡監司趙尙鎭狀啓進上生靑魚生瓜魚尙未準數捉得不得封進惶恐待罪事傳于蔡弘遠曰勿待罪事回諭
정조 20년
李翼晉啓曰右副承旨申鳳朝疏批已下卽爲牌招何如傳曰允
정조 20년
李鼎揆以吏曹言啓曰前縣監朴宗正方在禁錮中限滿前例不得入於歲抄而義禁府移文初無禁錮等語論理措辭故今年六月歲抄依例書入於被謫蒙放秩已蒙給牒之典日前罷削人敍用時以當初先罷後拿之罪循例現告又蒙敍用之典今番歲抄亦爲因循書入臣之矇然不察之罪不勝惶恐而禁錮律名本自不輕歲抄法意又爲嚴重則該府之移送公事落漏要語以致屢入於歲抄中事極不審誠甚未安當該義禁府堂上從重推考朴宗正所授職牒與敍用傳旨竝勿施何如傳曰允
정조 20년
李鼎揆以吏曹言啓曰校書館判校崔大奎受由過限不上來依例改差何如傳曰允
정조 20년
蔡弘遠以漢城府言啓曰今丙辰年獻民數時京中八道戶口摠數抄錄入啓而濟州三邑民數姑未及上來矣海島之往來遲速有難預料不得一時磨勘此則待其上來追後添錄之意敢啓傳曰知道
정조 20년
兵曹口傳政事以李海愚爲宣傳官
정조 20년
黃海監司閔台爀疏曰伏以臣至庸極陋百不猶人卽其空疎之姿鈍劣之識本不合於百執事之列而偏荷我聖上如天之恩內外揚歷罔非踰分居常愧惶若隕淵谷然猶含恩畏義隨逐班聯只欲自附於筋力奔走之義不意玆者海臬新命忽下於千萬夢想之外臣誠惝怳驚惑莫知措躬之所也噫臣之憒憒臣所自知曾叨湖藩絲毫無效屢典州府僨誤非一非但聖鑑之俯燭抑亦同朝之共知今玆海西一路尤稱難治土地則多瘠而少饒民俗則素悍而難化使星旁午孔道之接應多端弊源深痼釐祛之成效未期雖使委之綜明練達之人尙或有戛戛其難之歎況如臣屢試蔑效之踪初何嘗擬議於斯而擧以畀之不少留難不知聖明何所取於臣而又有此誤恩之加也雖使臣貪戀榮寵冒昧承當其奈明未能核庶務威不足戢頑俗畢竟狼狽理必無幸則臣身顚敗雖不足恤而上而玷九重委寄之眷下而孤一方旬宣之責此豈細故也哉玆敢瀝血陳懇仰瀆崇嚴伏乞聖慈念重任之不可輕畀諒臣言之非出飾讓持許鐫遞臣新授藩任則在朝家爲量能授官之方在臣身爲終始全保之澤以公以私不勝大願臣無任云云答曰省疏具悉卿其勿辭往欽哉
정조 20년
右副承旨申鳳朝疏曰伏以臣於去秋堂疏之入啓也以該房承旨適當申退捧納之罰替歸於僚員臣於其時愚迷昏謬不能卽地處義而私心愧恧只自深訟乃殿下不惟不加之罪諄諄誨誘使之開悟有若慈父之敎迷子臣退伏訟愆感蹙靡措而其所未勘之罪自如則臣之私義不可以時月之稍久有所自恕向者除名之下不敢冒膺遂犯違傲特蒙恩遞曾未幾何除旨又降揆以分義卽當竭蹶趨承而區區情勢與前無異臣若徒知感激恩命揚揚出膺自同平人則廉防壞矣人將謂何玆不得不冒陳短章仰瀆崇嚴伏乞天地父母察臣微諒鐫臣職名以嚴朝綱以安私分焉臣無任云云省疏具悉爾其勿辭察職
정조 20년
丙辰十二月初二日辰時上御便殿都承旨入侍時行都承旨李鼎揆假注書李毅采記事官金景煥記注官金良倜以次進伏訖上命書榻敎曰王大妃殿進御人蔘養胃湯停止又命書榻敎曰承旨前望單子入之待下批牌招察任又命書傳敎曰左承旨右承旨同副承旨等宜令休憇許遞右副承旨禁推仍命退承史以次退出
정조 20년
行都承旨李鼎揆坐行左承旨李晩秀坐右承旨李肇源坐直左副承旨蔡弘遠坐右副承旨申鳳朝坐同副承旨尹東晩坐直注書柳遠鳴仕一員未差假注書李毅采仕直事變假注書洪致榮仕
정조 20년
李肇源啓曰明日再明日崇陵忌辰祭齋戒正日初六日初七日溫陵忌辰祭齋戒正日相値視事頉稟之意敢啓傳曰知道
정조 20년
李肇源啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 20년
李鼎揆啓曰判義禁府事鄭民始除拜後過三日不爲出肅事甚未安依定式推考警責仍卽牌招何如傳曰允
정조 20년
李肇源啓曰行大司憲宋煥箕執義申禹相掌令李益恢持平金壽祖鄭宗魯在外掌令洪受浩呈辭監察茶時之意敢啓傳曰知道
정조 20년
李肇源啓曰左議政蔡濟恭右議政尹蓍東備局有司堂上鄭民始李時秀承文院公事提調李晩秀依下敎來待矣傳曰入侍
정조 20년
李鼎揆啓曰判義禁鄭民始旣入闕中不爲肅謝直爲出去事甚未安推考警責何如傳曰許遞
정조 20년
傳于李肇源曰左副承旨右副承旨職務相妨許遞前望單子入之待下批牌招察任
정조 20년
承旨前望單子入之李晩秀尹光顔落點
정조 20년
李肇源啓曰新除授右副承旨尹光顔時在京畿龍仁地斯速乘馹上來事下諭何如傳曰許遞令該曹今日政差出
정조 20년
有政吏批判書沈煥之進參判李益運牌不進參議李城輔在外未肅拜行都承旨李鼎揆進謝恩兼冬至正使單金思穆
정조 20년
再政以鄭民始爲左參贊成德雨爲兵曹參知李在學爲知經筵金文淳爲惠民提調邊春成權錫爲順懷墓守衛官錦恩君單朴宗珪仍任事承傳業武柳智傑贈戶曹佐郞特陞事承傳故水使金相台贈兵曹參判例兼同知金爔考兼春秋單李元八徐潞修爲英陽縣監
정조 20년
三政以尹東晩申鳳朝爲承旨
정조 20년
兵批判書鄭好仁進參判尹弼秉病參議李尙度入直進參知成德雨未肅拜左副承旨蔡弘遠進以李祖承李鼎運爲副摠管李寅稙爲五衛將白宗郁爲慶熙將許㶏爲宣傳官曺允精爲黃海兵使白景采爲智島萬戶判府事單金思穆知事單趙宗鉉大護軍金載瓚曺懿秀護軍田文顯徐邁修洪仁浩副護軍閔光升鄭彦衡鄭忠達朴應浩閔百履閔修益金處純鄭光賓金申耆金啓洛李翼晉丁若鏞李文會李彦忠金養和趙榮儉尹宇大林載洙具絎以上竝單付
정조 20년
再政以鄭宅休爲宣傳官
정조 20년
蔡弘遠啓曰新除授同副承旨尹東晩卽爲牌招何如傳曰允
정조 20년
傳于李鼎揆曰政院多有擧行之事而只以生疎之新來爲坐直上下番其餘皆申退云都承旨李鼎揆推考右位承旨李晩秀從重推考當爲入直而出去之右承旨李肇源左副承旨蔡弘遠越俸一等兩承宣牌招禮房番外使之推移入直
정조 20년
以慶尙監司李泰永狀啓金海府人物渰死事傳于蔡弘遠曰愼風騎船之意纔有嚴飭則若使朝令詳細知委豈有若此之弊乎死者另施恤典生前還與役蕩滌如未畢拯令地方官委往水濱聚其妻孥酒以酹之以洩幽鬱而生者如有身役勿徵事回諭
정조 20년
李晩秀以兵批啓曰前監司趙宗鉉敍用送西矣資級係是輔國知中樞有闕之代依例下批之意敢啓傳曰知道
정조 20년
尹東晩以備邊司言啓曰俄者備邊司郞廳以黃海兵使事來宣聖敎該兵使曺允精卽又以歷辭來見外貌旣矍鑠自言雖騎撥亦可馳往云而年過七耋之人際此折綿之寒三倍道赴任恐違朝家軫念之政姑以年力方壯之武臣更爲差遣實合事宜臣蓍東愚見如此惶恐敢啓傳曰知道兵判之言亦如此姑爲改差更令口傳差出可也
정조 20년
兵曹口傳政事以吳毅常爲黃海兵使
정조 20년
申鳳朝以摠戎廳言啓曰本廳壯抄左部千摠李潤國身病甚重勢難察任改差何如傳曰允
정조 20년
李肇源以義禁府言啓曰時囚罪人白喜章依下敎決杖六十度後放送之意敢啓傳曰知道
정조 20년
李肇源以刑曹言啓曰依下敎譯官金在和嚴囚之意敢啓傳曰知道
정조 20년
李肇源以刑曹言啓曰譯官金在和加資官敎令吏曹爻周仍令該院削其籍付之刑曹杖百遠配事命下矣依傳敎金在和決杖一百後平安道義州府定配所星火押送之意敢啓傳曰知道
정조 20년
弘文館啓目粘連啓下是白有亦向前洪奭周段其對大人赤子之心則只擧先儒初無不善之言而反有論性不論氣之嫌其論四七善惡之幾則泛引先正發與所發之論而些有認氣爲理之病是白乎乃於其明德心性之辨則曰屬心似多本心含性云者能默契於朱子之論明德而引橫渠心統性情之義是白遣其論性之未發已發處則以大本氣質兩項分屬者暗合於先儒之論太極而以本源各具分排體用之意是白如乎所見端的指陳分曉始雖隔靴而爬癢終能息黥而補劓是白乎所其在激勸之方合有參恕之端是白乎矣臣等不敢擅便上裁爲白乎旀徐俊輔段理氣之詳於分析而忽於妙合者雖有道器二物之病是白乎乃論性之先言性字而次言已發者能覰作用爲性之弊是白遣金熙洛段其曰論性三品蔥嶺氣味云者雖未免語病之歸而心之包性光明燦爛云者能說得明德之體是白遣金近淳段含糊吞棗雖犯今汝畫之戒而拖泥帶水猶勝强不知之習是白遣金履載段心性分開縱似侯氏隔壁之說是白乎乃理氣妙用猶有晉士窺斑之見是白如乎上項四文臣段其所爲說橫䜿漫漶雖無喫緊之見而僭那摸索猶免走作之病是白乎則其在作成之道宜施差等之律是白遣曺錫中李勉昇李英發金處巖洪樂浚金熙周李東萬柳遠鳴姜浚欽等段觀其條對雖有優劣之差殊論以情法俱無輕重之可分鶻突包籠專事於杜撰鞭辟近裏無得乎探賾經旨之穿鑿事近妄作聖敎之孤負跡涉暴棄揆以彝典難免重科竝只以此照律何如判付啓洪奭周議處中泛引先正發與所發之論云者似指李文成所謂發之者氣也所以發者理也之語而專精致神於理字之釋其要專在於以之一字則爾等刪却以字只云所然惜乎太未照檢誠如爾等之言所以然之理與所當然之則皆當去然去當而曰以所然之理所然之則乎不可但以語病論是旀徐俊輔議處中理氣之詳於分析而忽於妙合者有道器二物之病云者似以分析屬理妙合屬氣而言而妙合固有論氣之明證分析何關釋性之左契是旀又云先言性字次言已發者能覰作用爲性之弊心亦有已發未發則能覰作用果何謂也是旀金近淳議處中心性分開縱似隔壁理氣妙用猶有窺斑云者亦未免說得不分明是置心是氣而性是理也則不能分開於心性者安知理氣之妙用是隱則何乃一以斥之一以是之爾等更須硏究爲有矣分開之開字亦必非此開字是旀玉署非照律衙門是隱則但當議處不必擬律跋辭結語俱未知爲是此粘目下成均館輪示諸儒博採輿論使之議處爲良如敎
정조 20년
丙辰十二月初三日辰時上御誠正閣諸承旨持公事入侍左議政右議政備局有司堂上承文院公事提調同爲入侍時行都承旨李鼎揆左承旨李肇源右承旨蔡弘遠同副承旨申鳳朝記事官柳遠鳴假注書李毅采記事官金景煥記注官金良倜檢校待敎沈象奎備局有司堂上鄭民始李時秀承文院公事提調李晩秀以次進伏訖上敎鼎揆曰卿等納公事先爲退去只留左副承旨可也鼎揆等退出弘遠進伏上曰大臣閣臣入侍遠鳴承命出傳與左議政蔡濟恭右議政尹蓍東原任直提學徐浩修徐龍輔鄭大容原任直閣金勉柱李始源偕入進伏濟恭曰日氣隆寒聖體若何上曰曉間咳嗽頗甚今則少差凡節一樣矣仍敎曰問候姑徐正使事卿等聞之乎濟恭曰正使卒於薛劉站云矣上曰入柵後去此站爲幾里濟恭曰八十里矣上曰譯官所言云何弘遠曰金在和則以爲正使之卒逝旣在彼地則我國知如不知無妨云張濂則以爲此事雖無前例正使似可更爲差送云矣上曰金在和前後之罪俱是罔赦而向見譯院啓目予意以爲左相解釋在和之罪矣問於彼承宣則對以初無解釋之事心甚訝之欲一下敎而事涉微細且關大臣故未果矣大抵金在和獲罪於一大臣而罔知畏戢匿情於一大臣而不以實告雖以今番事言之渠當只以前例爲言而乃敢以欺心欺人之語肆然奏對於詢問之下其巧惡情狀極爲痛駭矣仍敎晩秀曰在和雖已加資其罪不可不嚴治爲先奪其玉圈出付秋曹事分付晩秀承命出傳上曰交鄰之道惟以誠信爲貴況事大之道乎更差正使入送好矣今若差出則可以趁歲前赴燕乎卿等各以所見陳達可也濟恭曰戊辰年故相鄭錫五卒於去瀋陽不遠之地故我國無更爲差送之事而今則入柵後不過一日程遽有此事則我國之若不聞知只令副使書狀入送或似未安且今年便是嘉慶初次正至進賀也似不可引用戊辰前例矣蓍東曰卽差正使急速發程則似無不及之慮矣上曰副使書狀人皆了了而猶有生疎之慮不可不更差正使而卿等所薦之人或年老或職務相妨或燕行屬耳或身有實病無一可合予意則此外有二人之可以議到者綾城尉本是武家之人年貌强壯先正有其母之罪其子何得以盡知之論若以此人爲之或無妨於義理耶濟恭曰觀其外貌似難責專對之任矣上曰然則黃海兵使金思穆以其家則先朝之所軫念也以其人則亦頗詳謹曾前亦多爲過望之職而今此正使之任只是效力之事則似不害於擧直之義卿等之意何如濟恭曰此非淸宦且是往役則似無不可之端聖敎至當矣蓍東曰人旣剛明曾經箕伯熟知西路物情且自任所直發則比諸自京治發可以除數日程以思穆差送誠便好矣上曰然則事已定矣前後正二品上使亦有判樞借銜之事矣蓍東曰二品之借銜爲上使之例比比有之矣上仍命弘遠書傳敎曰政官牌招開政濟恭曰今此使行之有故不過入柵一日程則不可用戊辰故相時前例其勢不得復差正使趁期入送矣聖敎中黃海兵使金思穆實合是任令該曹假銜單付以爲除朝辭罔夜前進之地恐合事宜矣上曰右相之意何如蓍東曰左相所奏誠好臣亦無容異議矣上曰依爲之出擧條蓍東曰今朔乃殿最封進之月黃海監司閔台爀時未辭朝赴任後待日限封進則似未及於都政之前前監司徐邁修昨已蒙敍在前多有前伯封進之已例今亦依此分付何如上曰依爲之出擧條上命大臣閣臣先退大臣閣臣以次退出上曰宣傳官李東善進前東善進伏上曰爾輩效力正在此等處仍命書榻敎曰黃海兵使金思穆冬至正使單付判中樞借銜使之除朝辭星火前進期於歲前赴燕之地宣傳官李東善騎撥齎去標信密符左隻及諭書傳于時兵使合符後新兵使下去間權察兵使之事黃海兵使有闕之代今日政差出待下批不多日內辭朝仍命東善退東善退出上曰兵判進前好仁進伏上曰黃海兵使誰當爲之好仁曰曺允精可合矣上曰此人筋力可强則可矣好仁曰頃以守令數遞事有所下敎於吏曹而又有營將虞候勿遷之敎今番都改營將虞候不可遷轉則似或苟簡矣上曰卿必誤看傳敎中文勢矣數遞邑守令不可遷轉於營將虞候而至於營將虞候則何可不爲遷轉乎好仁曰今承下敎臣果誤知矣上命好仁退好仁退出以義州府尹沈晉賢狀啓冬至正使沈頤之到薛劉站卒逝事上命書傳敎曰奄逝之報聞甚驚惜故參判金龍慶及海興君赴燕中路卒逝皆在回還時故相李行遠卒於渡江之前故相鄭錫五卒於到瀋之前云而重臣之喪出於入柵一日程右例各異不可引用而判樞直拜視同當品正使朝家優恤之政在所致加廟堂參考兩相例差殺磨鍊行會沿路道臣而灣伯處直關俾無一毫泛忽於送死之節事嚴飭何異於死於王事乎旣有戊辰年故相赴燕卒逝錄後之例則恤孤之事宜有拔例分付該曹待闋服調用弔祭待其返柩依式設行事分付上曰譯官張濂進前濂進伏上曰正使今方差出可以趁正朝赴燕乎濂曰計其道里若星火馳進則似不患其不及矣上曰前例自前例後弊自後弊今番之事豈可陽若不知而不爲更送正使乎如金在和者敢以在渠儕流不敢發之言肆然仰對豈不萬萬痛惡乎爾其出諭於諸譯此等奸濫之漢俾勿接跡於該院可也仍命書傳敎曰見該院啓目而欲一諭於都相登筵時矣左相入侍筵席出言端之後渠之不告於都相可謂難赦今日召問之下亦當只陳前例而已焉敢設爲欺心欺人之計放恣容喙於奏對之際乎節節痛駭譯官金在和加資官敎令吏曹爻周仍令該院削去院籍如彼則不過閒雜無賴輩付之刑曹杖百遠配後草記上曰醫與譯甚有關緊於國家自朝廷視之豈或歇後而如濂者幾皆年老更無可用之人豈不可歎乎譯屬之凋弊挽近爲甚故前有下詢救弊之事矣爾等何至今無一事仰請乎濂曰百爾思之實無可以指的變通之事故不敢仰達矣仍命濂退濂退出上命書榻敎曰右承旨入侍賤臣出傳與右承旨李肇源偕入進伏上命肇源書傳敎曰百世在前千世在後磨泐不得消礲不得邪不能干正人異於鬼者寔賴義理之不特無常泯而已而能常不泯也程夫子所謂雖謂之堯舜至今在可也云者旨哉斯言逢今日溯念疇昔怳如隔最嗚呼天地其仁日月其明今日之有今日莫非先大王之攸賜而時有忠憲隻乎擎捧仰贊神度之功大抵義理講之則明不講則晦明之又明如鑑之空然後可以有辭風氣日下習尙日卑窺覘之俗羸豕可慮一部春秋無地可讀則須於記舊念故之政時加留意以示其不忘此日之意猶賢乎己而亦不害爲講明中一端故領相忠憲公徐命善祠板尙不得官享其子監察潞修今日政差送守令待其祠版抵衙致祭而祭文當親撰矣年年此日莫或虛度卿必記有久阻之餘倍用翹想遣入侍史官問卿起居附傳食物事史官傳諭于金奉朝賀上仍命退諸臣以次退出
정조 20년
行都承旨李鼎揆坐行左承旨李晩秀坐右承旨李肇源坐左副承旨蔡弘遠坐直右副承旨申鳳朝坐直同副承旨尹東晩坐注書柳遠鳴仕一員未差假注書李毅采仕直事變假注書洪致榮仕
정조 20년
尹東晩啓曰御營廳將官來言今日本廳軍兵日次私習云矣敢啓傳曰知道
정조 20년
蔡弘遠以檢校待敎沈象奎言啓曰昨者抄啓文臣金近淳姜浚欽徐俊輔洪樂浚洪命周黃基天金履載以不應爲律笞四十照律啓目判付內洪樂浚功議各減一等金近淳姜浚欽徐俊輔洪命周黃基天功域一等今番付之不治治之意姑爲參酌勘以私罪事命下矣取考大明律名例有曰犯私罪笞四十以下附過還職矣金履載笞四十金近淳姜浚欽徐俊輔洪命周黃基天笞三十洪樂浚笞二十以私罪收贖附過還職之意敢啓答曰知道
정조 20년
李肇源以兵曹言啓曰新除授黃海兵使吳毅常以在外不爲肅謝改差其代口傳差出何如傳曰允
정조 20년
兵曹口傳政事以尹得逵爲黃海兵使
정조 20년
李晩秀以訓鍊都監言啓曰本局中軍今當差出而擬望之人乏少外任竝擬何如傳曰允
정조 20년
丙辰十二月初四日午時上御便殿左承旨入侍稟事閣臣入侍時行左承旨李晩秀假注書李毅采記事官金景煥記注官金良倜一提學鄭民始以次進伏訖民始曰御定書籍鑄字印役當自外閣擧行而官吏生疎處所稍遠不無難便不勤之患故不得已有內閣監印所而鑄字之增補紙筆之所用無以辦備不可無恒入物力以爲繼用之道而經費不可取用他司亦難假貸年前華城貸下賑廳錢姑未還推其間本殖似當爲五萬緡爲先以此錢依前仍置俾爲限年還報推移取用之地似好故敢此仰達矣上曰依爲之出擧條仍命退諸臣以次退出
정조 20년
行都承旨李鼎揆坐直行左承旨李晩秀坐行右承旨姜彝正在外左副承旨李肇源坐直右副承旨蔡弘遠坐同副承旨申鳳朝坐注書柳遠鳴仕直一員未差假注書鄭淳民仕事變假注書洪致榮仕
정조 20년
藥房提調尹師國副提調李鼎揆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
王大妃殿惠慶宮中宮殿口傳問安答曰知道
정조 20년
李肇源啓曰備邊司郞廳今日賓廳日次而國忌正日相値不得來會云矣敢啓傳曰知道
정조 20년
李鼎揆啓曰同副承旨尹東晩今日不爲仕進卽爲牌招何如傳曰許遞前望單子入之
정조 20년
傳于李肇源曰未肅拜承旨許遞前望單子入之待下批牌招察任
정조 20년
承旨前望單子入之姜彝正落點
정조 20년
李鼎揆啓曰假注書李毅采身病猝重勢難察任今姑改差何如傳曰允
정조 20년
李毅采改差代以鄭淳民爲假注書
정조 20년
兵曹口傳政事黃海兵使尹得逵統制使李儒敬相換
정조 20년
傳于李晩秀曰課試試券雖已考下而魁作及一二張外除非倒用初不引用近來文臣之不嫺左氏可以知之更試書題書下卽令限內製進講規則待四書三經畢講後如講左傳如是之際便已減下未免有名無實今番則論語之次以左傳應講事分付卿相家人職又近密則其所小心尤當倍他試券筆劃之欠敬萬萬駭然當該文臣李存秀令該府拿問處之
정조 20년
李肇源啓曰奎章閣待敎李存秀拿問處之事命下矣依定式遞差傳旨捧入之意敢啓傳曰知道
정조 20년
以宣傳官射會單子傳于李肇源曰李周鳳汰去
정조 20년
李肇源以義禁府言啓曰抄啓文臣李存秀拿問處之事傳旨啓下而時任閣臣勿爲拿囚載在大典通編矣李存秀留置待命所待開坐捧供之意敢啓傳曰知道
정조 20년
李肇源以義禁府言啓曰卽接月令醫員崔必良手本則時囚罪人閔致愼屢日處冷之餘寒痰挾食胸膈痞塞氣息喘促實有難保之慮云自前罪人病勢危重則有一邊保放一邊草記之命矣時囚罪人閔致愼保放之意敢啓傳曰知道
정조 20년
丙辰十二月初五日辰時上御便殿左副承旨水原都廳入侍時左副承旨蔡弘遠記事官柳遠鳴記事官金景煥記注官金良倜都廳李儒敬以次進伏訖上曰城役文書未及修正者幾何儒敬曰今幾就緖而所餘不多矣上曰文書旣未告訖則置之稍近地付撥往來實爲便好故新除黃海兵使之不令昨日肅謝者欲與卿相換也統營程道甚遠兵營則旣有撥路下去後文書往來可以陸續矣儒敬曰文書付撥之便好誠如聖敎矣上曰今此相換雖未知私計之如何而統帥之任何時不可乎儒敬曰臣何敢言私而水土勝於海瘴之地爲私計亦爲幸矣命書榻敎曰統制使李儒敬黃海兵使尹得逵特皆換差俾無事務相妨之弊係是特換且與年前統帥外補時入直堂上處分有異別無開政下批之事皆令一兩日內辭朝仍敎儒敬曰今日肅謝明日辭朝可也上曰分付政院不待相換單子兵使肅單卽爲捧入可也賤臣承命出傳還入進伏仍命退諸臣以次退出
정조 20년
行都承旨李鼎揆坐行左承旨李太亨坐直右承旨李肇源坐左副承旨蔡弘遠坐直右副承旨李文會坐同副承旨申鳳朝坐注書柳遠鳴仕一員未差假注書鄭淳民仕直事變假注書洪致榮仕
정조 20년
蔡弘遠啓曰行大司憲宋煥箕執義申禹相掌令李益恢持平金壽祖鄭宗魯在外掌令洪受浩呈辭監察茶時之意敢啓傳曰知道
정조 20년
備忘記黃海兵使李儒敬下直長弓一張長箭一部片箭一部筒兒一箇賜給
정조 20년
傳于李肇源曰左承旨入侍
정조 20년
承旨前望單子入之南公轍許晊落點
정조 20년
傳于蔡弘遠曰房仍左承旨爲禮房左副承旨爲軍士房
정조 20년
蔡弘遠啓曰長陵忌辰祭傳香禮房承旨當爲齋宿而左承旨南公轍牌不進都承旨李鼎揆所當牌招而拘於廳規不得請牌何以爲之敢稟傳曰禮房之代前望單子入之待下批牌招入直
정조 20년
傳于蔡弘遠曰聞有實病承旨實職踏下大司成之代前望單子入之待開門牌招仍令明日試士
정조 20년
蔡弘遠啓曰禮房承旨牌招入直事命下而左承旨李魯述在外不得齋宿何以爲之敢稟傳曰與違牌承旨許遞前望單子入之待下批牌招人直
정조 20년
承旨前望單子入之韓光近成種仁落點
정조 20년
蔡弘遠啓曰明日傳香禮房承旨當爲齋宿而行左承旨韓光近牌招不進無以齋宿何以爲之敢稟傳曰不爲仕進承旨許遞前望單子入之待下批牌招入直更鼓已深承牌然後可以齋直牌去來催促許遞承旨中成種仁有所幹之校役仍令該曹口傳付軍職
정조 20년
承旨前望單子入之李太亨李文會落點
정조 20년
傳于蔡弘遠曰當該承旨推考
정조 20년
以慶尙監司李泰永狀啓密陽府民家失火事傳于蔡弘遠曰當寒失所極爲矜憐嚴飭道臣各別顧助其中殘獨身與還中如有未捧者勿徵事分付
정조 20년
右議政尹蓍東疏曰伏以臣行負神明老而無子取第四弟思東長子慶門爲子年才二十夭折無嗣其妻又決意下從焉則外無應門內乏承饋忽忽芒芒顧影單孑遂成窮獨之人臣以累世主祀之家母老在堂蒙被國恩官位又冥升至此久宜遵禮準法仰請朝家繼絶之恩而自惟奇薄之命獲有幼稚之繞膝在抱實多私心之懍懼踰歷年時趑趄前却今則屬意者已年長娶婦臣之病狀日痼自知餘景無幾及今不爲恐成遺恨臣從子慶曾長子致堯年今十五歲自墮地至成童便是同室居生稱祖稱孫在臣雖曰有立後之名在臣母均之爲血屬固無與受之可論又不必以門長參證爲例也玆敢具由陳列仰于宸嚴伏乞聖慈天地父母俯賜矜察特命該曹許以致堯爲臣子慶門之子使臣得以無孫而有孫則闔門感祝世世子孫當益圖隕結之報臣無任云云答曰省疏具悉卿懇所請何必回啓許施仍傳曰此批答遣史傳諭
정조 20년
丙辰十二月初六日申時上御便殿軍士房承旨入侍時左副承旨李肇源假注書鄭淳民記事官金景煥記注官金良倜護軍成大中以次進伏訖上敎大中曰左傳較正凡例俄已略言其槪而大書特書不一書卽孔夫子筆法左傳之今所印行之本皆有經與傳相混無別之歎今於較印之時不可不釐正又其註解杜林諸家繁冗太甚音釋附註多沒緊要此所以披讀之際不無眩亂之患較正凡例則依綱目例經文以大字傳則以小字註解則汰冗刪繁務從精約而近來春秋之義亦已掃地今此新印予意有在爾今老矣迨此用工於大一統之書嘉惠後學豈不爲光榮耶大中曰臣素蔑才識恐不堪當而旣承下敎試當盡誠爲之矣上曰我國習尙惟觀門地故以若學識以若筆法不得爲弘文提學誠可惜也命大中先退命肇源書傳敎曰左承旨與在外承旨許遞前望單子入之待下批牌招察任仍命退承史以次退出
정조 20년
行都承旨李鼎揆病行左承旨李太亨坐右承旨李肇源坐直左副承旨蔡弘遠坐右副承旨李文會坐直同副承旨申鳳朝坐注書柳遠鳴仕直一員未差假注書鄭淳民仕事變假注書洪致榮仕
정조 20년
李太亨啓曰明日乃是小寒自明日日暖間視事頉稟之意敢啓傳曰知道
정조 20년
李太亨啓曰來十一日輪對日次矣敢稟傳曰當次人受點後日次待令
정조 20년
李肇源啓曰來十一日朝參日次矣敢稟傳曰停
정조 20년
李文會啓曰行大司憲宋煥箕執義申禹相掌令李益恢持平金壽祖鄭宗魯在外掌令洪受浩呈辭監察茶時之意敢啓傳曰知道
정조 20년
摠管前望單子入之李益運李書九洪仁浩落點
정조 20년
以大司諫金翰東司諫李顯默獻納韓致應正言沈達漢趙德潤牌不進罷職傳旨傳于李文會曰只推
정조 20년
以宣傳官射會單子傳于李肇源曰日寒如此今番未滿二矢者一竝分揀
정조 20년
李肇源以二所巡廳言啓曰去夜初更五點量犯夜人幼學韓永周執捉依例移送秋曹二更量犯夜人文禧廟守僕尹嗣宗執捉何以爲之敢啓傳曰知道依更數治罪放送可也
정조 20년
丙辰十二月初七日辰時上御便殿左副承旨入侍時左副承旨蔡弘遠記事官柳遠鳴記事官金景煥記注官金良倜以次進伏訖上曰近日日寒甚劇大臣筋力何如弘遠曰別無大段添劇矣上曰承旨俱爲仕進乎弘遠曰都承旨呈病其外諸承旨皆入來矣上曰摠管李鼎運何不肅謝弘遠曰聞有實病不得肅拜云矣命書傳敎曰未肅拜摠管許遞與未差之代前望單子入之待下批牌招察任上曰都摠管李家煥何不入直弘遠曰義分所在不敢遽然入直云矣上曰何敢一向逡巡乎自今日使之入直下敎前無敢出去事嚴飭可也弘遠曰禮堂之承命奉審於陵所事體自別而每當奉審之時陵軍輩逐名收錢分給於禮堂所率下屬其數夥然渠輩擧皆貧殘雖分錢粒米無以自辦而襲謬旣久爲弊莫甚臣於月前奉審莊陵時得聞有此事不勝驚駭先卽下帖陵官使之一一還推以給仍爲招集陵軍問其謬例之創自何年則答以年久如是已有成置節目者故臣卽地取來投火燒之又以毋敢更爲襲謬之意成出完文以給而臣之完文不過一時過去禮堂之言若無自朝家別般申飭則嗣後奉審之行難保其不復踵前弊臣意則令該曹嚴立科條申加禁飭然後庶可以有效各陵園墓所亦不無此等之弊一體嚴飭齋郞之不能察飭者隨現重勘斷不可已故敢此仰達矣上曰近道各陵之承史或中使宣傳官奉命猶有此弊年來別立科條嚴加禁飭近聞不無其效令久必弛每欲提飭而遠道之弊不問可知禮堂之言又如此矣此後名以奉命之行無論禮堂與承宣更有稱以前例下輩討索於陵屬者當該官員施以違命之律齋郞禁錮三年道臣隨現狀聞或直書下等於貶目與受之下輩付之巡營繩以重律如是嚴飭之後一有抛置廟堂論罪道臣事定式仍令禮曹行會遠近道陵寢所奉道臣處近道則各令書揭壁上遠道則揭板齋舍此後禮官奉審啓目中以此擧條批答枚學後錄發行前先爲知委事一體定式可也出擧條弘遠曰淸泠浦守護事體不輕又奉先朝御筆碑閣則尤有所重而臣於歷路進詣奉審則碑閣瓦甍榱桷不免爲風雨所傷內外所鋪方甎年久破壞守直監官私自辦備修改所見旣甚荒涼事面亦極苟簡此後道臣禮堂陵所往來時一體奉審俾盡隨毁隨補之道仍以奉審之意添入於狀聞與書啓中恐爲得宜所謂監官山直輩初無斗料之自官定給故凡於禁護之節自多未盡誠之慮分付道臣約略磨鍊俾責恪勤守護之方似好故敢此仰達矣上曰凡有奉審先詣陵上次詣碑閣次詣丁字閣次詣祭井次詣祭器庫自是遠近陵寢通行之例也淸泠浦則距陵所稍間雖難先爲奉審於丁字閣以下各處豈可不爲奉審而來乎此後一體奉審載之復命書啓守直監官下屬令該道量給料米監官名色極爲猥屑名之曰碑閣守直官以該邑儒鄕中有風力識人事者差出交代以五十朔爲限無罪滿苽者令道臣報該曹郞階敎旨成送再爲者加階事定式可也出擧條弘遠曰報德寺爲仙寢守護建設已多年所且因特敎置都僧統自該曹造印以給俾存體貌而亦無斗料之磨鍊爲僧統者無統領緇衆不無渙散之慮大非當初設施之本意臣意則分付道臣從略區劃以示朝家顧恤之意似無不可矣上曰令該曹分付道臣參考可據之例磨鍊狀聞可也出擧條命退承史以次退出
정조 20년
丙辰十二月初七日午時上御便殿同副承旨抄啓文臣入侍時同副承旨申鳳朝記事官柳遠鳴記事官金景煥記注官金良倜檢校待敎沈象奎抄啓文臣權晙申絢曺錫中黃基天洪奭周以次進伏訖上敎鳳朝曰承旨素有左傳工夫耶鳳朝曰臣於此書雖或披閱而無嫺習之工矣上曰左傳中最難領略者卽人名之不一其稱如士會之或稱隨會或稱隨季或稱士貞子以一人而名號殊異無以記得今欲標識名號以爲便覽矣仍下左傳十五冊敎鳳朝曰五人各分三卷詳閱標錄而承旨與待敎同爲看檢可也象奎曰今日內似難訖工矣上曰然則留宿于監印所好矣仍命退諸臣以次退出
정조 20년
行都承旨李鼎揆坐左承旨未差右承旨李肇源坐直左副承旨蔡弘遠坐右副承旨李文會坐同副承旨申鳳朝坐直注書柳遠鳴仕一員未差假注書鄭淳民仕直事變假注書洪致榮仕
정조 20년
傳于李肇源曰朝廷先觀體禮雖有處分年少處義生疎還有勝於曉解兩人俱是胄筵舊僚之孫念其祖欲見其孫幼學金直淳宋啓榦近聞尙在京中云使之待令
정조 20년
傳于李肇源曰統制使入侍
정조 20년
傳于李肇源曰敦寧都正入侍
정조 20년
傳于李肇源曰留待儒生入侍
정조 20년
備忘記統制使尹得逵下直長弓一張長箭一部片箭一部筒兒一箇賜給
정조 20년
傳于李肇源曰今年舊還旣從諸道所請皆令從便於分數與年條者爲其年久或有流亡絶戶而然諸道擧行果皆稱量排比無一侵及隣族能知樂歲之飽乎擧行勤慢從當考察設有泛忽期卽贖愆於未發覺之前事令廟堂三懸鈴嚴飭諸道
정조 20년
傳于申鳳朝曰推考房承旨入侍
정조 20년
傳于李肇源曰十一月朔十二月朔課講今日爲之
정조 20년
李鼎揆啓曰今日抄啓文臣課講何承旨進去乎敢稟傳曰右承旨進去
정조 20년
副摠管前望單子入之李晩秀申大顯李義駿落點
정조 20년
傳于李文會曰飭已施矣時囚李存秀放
정조 20년
兵曹口傳政事副司正李存秀
정조 20년
李鼎揆啓曰吏曹判書沈煥之牌不進推考傳旨今方捧入而開政命下之後如是違牌事甚未安更卽牌招何如傳曰允
정조 20년
李鼎揆啓曰吏曹判書沈煥之再牌不進推考傳旨今方捧入而開政命下之後連事違召不卽擧行事甚未安所當更請牌招而係是一日三牌何以爲之敢稟傳曰今聞以其出仕之限未過至於屢違近來破格行政之謬習不欲循襲者固有所執何必强之前牌勿捧傳旨亞三銓前單入之待下批牌招開政
정조 20년
吏曹堂上前望單子入之參判黃昇源參議成德雨落點
정조 20년
傳于李文會曰無冤錄印進卽新書也廣頒然後可以遵行漢城府義禁府刑曹京畿監營江原監營黃海監營平安監營忠淸監營全羅監營慶尙監營咸鏡監營華城府開城府江華府廣州府內閣外閣玉堂承政院春秋館外奎章閣鼎足山城五臺山城赤裳山城太白山城各壯紙件一件成均館備邊司各白紙件一件分藏時任大臣三員原任大臣三員大臣奉朝賀時原任閣臣十六員校正堂上前刑曹判書徐有隣監印閣臣直提學李晩秀郞廳前校理尹最遠各頒一件事令內閣知悉而印役之偏苦該郞是已郞廳尹最遠今日政相當外職除授校役時效勞律官金就夏惜其年老亦令該曹相當職調用
정조 20년
以兵批政官書啓傳于李肇源曰判堂入直云呈告參判差祭參議許遞與未差之代今日政差出待下批牌招申牌雖過判堂則年老使之出番省記則追省記
정조 20년
有政吏批判書沈煥之進參判黃昇源進參議成德雨進行都承旨李鼎揆進以李祖承爲禮曹參判金熙朝爲兵曹參議金復光爲掌樂主簿尹最遠爲泗川縣監童蒙敎官單宋啓榦趙宗鉉爲判義禁姜彝正爲兵曹參判李翼晉爲兵曹參議軍器直長單裵贊游奉事單金應彪副奉事單張世潤參奉單金光衡兼春秋單姜彙鈺
정조 20년
吏批再政泗川縣監尹最遠松禾縣監權思浩相換
정조 20년
兵批有政判書鄭好仁進參判未差參議未差參知未差右承旨李肇源進以吳文常爲宣傳官吳載衍爲忠翊將金潤國爲忠壯將權仁重爲景福將盧性璉爲慶熙將同知單白宗郁護軍吳毅常姜彝正韓光近徐有秉副護軍曺允精尹光顔尹東晩李魯述許晊李城輔
정조 20년
兵批再政以姜漢範爲臨淄僉使
정조 20년
李肇源啓曰新除授兵曹堂上追省記入直事命下而參判姜彝正在外參議李翼晉參知金熙朝監印所及內閣別省記無以推移入直何以爲之敢稟傳曰在外堂上許遞前望單子入之待下批牌招入直
정조 20년
兵曹堂上前望單子入之李太亨落點
정조 20년
傳于申鳳朝曰再明日殿座相値十五日二十日日次開坼與都政相値明日雖是齋日次對進定日寒如此日高後來會
정조 20년
李肇源以都摠言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
李肇源以都摠言啓曰副摠管李益運時無職名令該曹口傳付軍職以爲肅謝之地何如傳曰允
정조 20년
兵曹口傳政事護軍李益運
정조 20년
李肇源以備邊司言啓曰全羅道羅州智島後洋漂到異國人旣願水路還歸云矣待本道還送狀聞之來令槐院撰出咨文別定禁軍騎撥下送灣府使之傳給鳳城將處以爲傳送北京之地何如傳曰允
정조 20년
李肇源以備邊司言啓卽見全羅監司徐鼎修狀啓則以爲靈光落月前洋漂到異國人十六名以問情記觀之果是大國船人之行商漂到者船體一無破傷只帆竹一箇折斷鐵錨一箇沈失而彼人等旣願以水路還歸依判付使之卽爲發送計料而彼人所泊處旣不安穩今旣問情故卽令移泊所着衣袴從厚造給越海柴糧優助備置護送差員亦卽差定以爲待順風發送爲辭矣商船問情旣無可疑差員定送亦能按例衣糧助給雜人禁護竝皆申飭無闕其中折傷之船竹沈失之鐵錨計已從便備給則依其願移泊善地待順風發送誠爲兩便越海糧逐名優助使各滿望歸去事更爲發關嚴飭於該道臣處擧行凡百及發送形止皆令這這狀聞發送後緣由咨文令承文院措辭撰出定禁軍騎撥下送于灣府俾卽馳傳鳳城將處以爲轉報北京之地何如傳曰允
정조 20년
禮曹參李城輔疏曰伏以臣之罪戾固在罔赦而伏蒙我聖上廓天地之大度垂日月之耿光今玆批旨不日旋降收召之眷愈往愈摯縷縷開示昭晰無餘雖使臣爲之自明何以加此而春曹新命又卽繼下竢勘而叨榮因罷而獲進此豈臣千萬夢寐之所及哉感頌隆恩不知所達竊伏念侍講之聯其選甚重掌禮之職昔賢所辭皆非如臣所敢冒膺而臣嘗於東郡除旨之下仰陳兼銜乞解之懇乃蒙俯諒微衷特賜減下大聖人曲遂萬物各得其所之盛德臣不勝攢祝而常有結草之願矣豈意雨露之澤旣降旋收忽此仍任之命復下於罪累至重之餘是豈爲終始生成之洪私也兼以宗伯佐貳何等淸顯而一時竝帶華誥相耀寢驚夢愕如臨淵谷炯炯寸心可質神明噫聖慈之眷顧彌加而微臣之報塞無路但益添其盜竊之辜而已則臣之不忠無狀終無可解之日也此臣所以終日徊徨終夜不寐不知其何以爲圖也苟使臣有一分承當之望則不世殊遇人所艶歎臣之前後瀝血哀籲豈至若是甚切乎伏乞聖慈俯垂矜察亟遞兩任收還召旨仍令選部勿復檢擬以肅朝綱以安私分不勝幸甚云云答曰省疏具悉爾之上來予庸企之爾何過巽至此爾之見任三銓時値考續姑令許遞而所帶兼銜自在俟開春卽爲登途事下諭
정조 20년
敎統制使尹得逵書王若西閫授仗鉞之任方責一面之可當南維侈統節之權特畀三道之專制在心之簡注意也深眷玆嶠南重防實是海東巨鎭龜艦戒未雨之備創設餘二百年鯨波接出日之鄕控制殆數千里臺隍樓櫓之壯屹爲藩籬錢穀甲兵之饒恃以保障邇來昇平之歲久以致備禦之日疎鞭鞾難支於饋遺惟工作殆無暇隙艫舳一任於朽敗而戎政誰能繕修苟欲宿弊之其蘇莫若爲任之克愼惟卿文貞遺裔忠謹傳家無赫赫求譽之心儒素本色有恂恂能讓之意古將遺風亞戎權於御營訓營號令旣肅任節制於南閫北閫威惠竝施顧內外歷試也多而材器何適不可玆授卿以三道統制使兼慶尙右道水軍節度使卿其祗服寵命勉懋宏圖扃鐍器械之疎虞則克殫繕甲之方倉廩府庫之虛耗則須思足兵之策軍情積困於近日寧忽戎垣之撫綏漁稅釐革於前秋益恤海戶之凋弊自餘臨機措置惟在隨事弛張於戲草木知名旌旗變彩海嶠之氛祲永霽莫曰疆場之無虞閑山之壁壘遙瞻宜若朝夕之有警故玆敎示想宜知悉知製敎尹益烈製進
정조 20년
丙辰十二月初八日午時上御便殿抄啓文臣課講入侍時右承旨李肇源記事官柳遠鳴記事官金珍恪記注官金良倜以次進伏訖引儀唱試官以下入就位行四拜禮試官原任直提學徐浩修二直提學李晩秀等行四拜禮訖陞殿上曰同副承旨申鳳朝檢校待敎沈象奎入侍賤臣承命出傳同副承旨申鳳朝檢校待敎沈象奎進伏上敎象奎曰左傳標錄之工已訖者幾卷乎象奎曰八卷先爲標錄矣上曰門限前可能修納乎象奎曰門限前似可訖工而申絢黃基天洪奭周方以課講待令故以是少停矣上曰然則使此三人先爲應講可也上曰同副及檢校待敎先退上命開講申絢等以次應講上曰李存秀今年課講旣未同參今無一劃之可計者今番則勿爲應講可也上敎近淳等曰爾等退出監印所與申絢等諸人同爲之可也仍命試官先退命肇源書榻敎曰泗川縣監尹最遠聞是篤老侍下云道近蔭倅中相換命退諸臣以次退出
정조 20년
丙辰十二月初八日午時上御誠正閣左承旨軍士房承旨統制使敦寧都正入侍時左承旨李太亨右承旨李肇源右副承旨李文會假注書鄭淳民記事官金景煥記注官金良倜統制使尹得逵敦寧都正趙來鎭以次進伏訖上曰統制使進前得逵進奏職姓名上曰年幾何矣得逵曰六十三矣上曰將於何時發行而赴任當在何日耶得逵曰今日發行而赴任則隨其所到日爲之矣上曰統營自多弊瘼往務蘇弊之方也仍命宣諭先退上曰敦寧都正進前來鎭進奏職姓名上曰爾年幾何來鎭曰七十二矣上曰如此寒程何以上來乎來鎭曰恩除之下爲一肅命而入城矣上曰何當下往耶來鎭曰姑留數日而下去矣上曰欲一見面而召之矣仍命先退上敎肇源曰摠管何不肅命乎肇源曰或有實病或有實故不得肅謝云矣仍命太亨書傳敎曰違牌摠管聞有實病或實故云許遞前望單子入之待下批牌招其中摠管李益運本職旣遞一體牌招又命肇源書傳敎曰政官牌招開政啓功考績之時堂上不可不備員未肅拜亞三銓竝許遞今日政差出待下批牌招同參政事仍命退承史以次退出